# Eläkekomitea-podcastin 12. jakso 29.03.2023 litteroituna

**Puhujien merkinnät:** Alma

Noora

Elina

Jukka

Jaska

Marjatta

Leevi

**Muut merkinnät:** (-) Pois jäänyt sana tai sanan osa

(--) Pois jäänyt jakso

(sana) Epäselvä sana tai jakso

[hakasulkeet] Litteroijan kommentti

**Huomautukset:** --

[särinää, kohinaa, vaihtuvia ääniä haitarimusiikista rockmusiikkiin, katkonaiseen puheeseen ja Maamme-lauluun]

Naisääni: Eläkekomitea. Valvoo kanssasi.

[svengaavaa musiikkia, vaimenee taustalle]

Alma: Tervetuloa tänne Eläkekomitean yölinjalle. Tässä ohjelmassa me vastaamme kaikkiin niihin eläkepitoisiin kysymyksiin, jotka teitä arvon kansalaiset valvottavat öisin. Minun nimeni on Alma Onali. Ja kanssani tänään täällä studiossa valvovat Eläketurvakeskuksen erikoistutkija Noora Järnefelt, hei Noora...

Noora: Hei.

Alma: ...työ- ja elinkeinoministeriön alivaltiosihteeri Elina Pylkkänen, tervetuloa...

Elina: Kiitoksia.

Alma: ...sekä Keskuskauppakamarin pääekonomisti Jukka Appelqvist, tervetuloa.

Jukka: Hello, kiitos.

Alma: Tervetuloa yölinjalle. Toivottavasti olette kaikki nyt tankanneet kahvia, että ei ruveta mitään pilkkimään täällä kesken lähetyksen. Tänään me nimittäin puhumme siitä, mistä eläkepottimme kasataan. Eli työstä, sen tekemisestä ja siitä, kuinka pitkään sitä työtä oikein pitäisi tehdä.

[svengaavaa musiikkia, vaimenee taustalle]

Alma: Haluaisin aloittaa tämän meidän yöllisen seikkailun pienellä lämmittelykysymyksellä. Ranskassa on hiljattain mellakoitu, koska hallitus keskustelee eläkeiän nostamisesta 62 vuodesta 64 vuoteen. Ja mä olen kyllä jokseenkin pöyristynyt siitä, että Ranskassa tyypit pääsee fiilistelemään hitaita croissantien ja villin kulttuuridebatin täyteisiä eläkeaamuja 62-vuotiaina, kun taas mun oletetaan pysyvän jotenkin relevanttina näille podcastmarkkinoille aina 68-vuotiaaksi asti. Niin onko tämä reilua?

Elina: Ei [naurahduksia]. Mä sanoisin heti näin, että kyllä meidän täytyy vähän katsoa sitä, että Euroopassa on vanheneva väestö melkein kaikkialla. Ja kyllä meidän täytyy silloin ajatella sitä pitkän aikavälin hyvinvoinnin tai nimenomaan tämän julkisen talouden kestävyyttä.

Alma: Noora, onko tämä reilua? Pitäisikö meidänkin päästä 62-vuotiaana eläkkeelle?

Noora: No ei se kyllä ihan tätä päivää enää todellakaan ole, kuten Elina tässä sanoi. Ja Ranskassa on ihan sama tilanne, että väestö vanhenee. Julkisen sektorin kuluja on aika vaikea kattaa, jos ihmiset heti kuusikymppisinä häipyy eläkkeelle.

Alma: Jukka, olisitko sinä valmis mellakoimaan tämän 62 vuoden eläkeiän puolesta?

Jukka: No en Suomessa. Eihän se ole missään nimessä realismia. Mutta en mä tiedä, enemmän mua ehkä harmittaa se, että ranskalaisilla on paremmat ruuat ja viinit kuin meillä, että se on musta vähän epäreilua.

[puhelimen pirinää]

Alma: Hei, meillä onkin ensimmäinen puhelu jo täällä linjoilla. Ja siellä taitaakin olla Jaska Vantaalta. Hyvää iltaa Jaska, mikäs valvottaa?

Jaska: Eikä tässä nyt jouda nukkumaan, kun mulla on päivystysvuoro tässä parhaillaan kesken.

Alma: No, missäs hommissa Jaska olet?

Jaska: Paloasemalla tässä ollaan hommissa. Ja kaverin kanssa ollaan pohdittu semmoista, kun minäkin olen kohta 30 vuotta tätä hommaa tehnyt ja on tulipaloja sammutettu ja on ihmisiä pelastettu kolaripaikoilta ja kissoja puista. Mullakin on kuitenkin sen verran mittarissa, niin enää ei vaan mies taivu, ei ole enää niin nopeakaan. Niin sitä vaan pohdin, että miten tätä vielä 10 vuotta pitäisi jaksaa, kun mullakin on jo 56 mittarissa?

Alma: Kiitos Jaskalle raskaan työn raatamisesta. Mitä sanoo Eläkekomitean yölinja, pitäisikö näiden tällaisten raskaiden töiden tekijöiden päästä aiemmin eläkkeelle vai pitäisikö heille keksiä jotain muuta tekemistä sinne työuran loppupäähän?

Elina: Meillä on ainakin työvoimapula monilla aloilla, että uravaihtoehtoja varmasti on. Ja sitten toinen asia on se, että työnjakoa voi miettiä työpaikoilla, että kenelle sopii minkäkin lainen työ. Sitten ehkä sillä tavalla, että erikoistutaan eri tehtäviin. Mä en sinänsä olisi tämän soittajan tilanteessa huolissani, että hänellä oli kuitenkin motivaatio, vaikka vähän siellä väsymystä kuuluikin. Mutta mä olen erityisen huolissaan nuorista, joilla saattaa olla fyysisiäkin jo, tällaisia ihan jaksamisongelmia.

Alma: Mitäs Noora?

Noora: No, jos nyt ajattelee tätä soittajan työtä, niin sehän on fyysisesti ihan äärimmäisen raskas ja vaativa työ. On varmaan realismia, että ihan kaikissa töissä ei ole mahdollista jatkaa 65-vuotiaaksi, saati sitten 70-vuotiaaksi. Sitten pitää miettiä, että mikä se ratkaisu tähän tilanteeseen on. Meillä on ollut aikoinaan näitä ammatillisia alempia eläkeikiä, mutta niistä on pyritty eroon jo 90-luvulta lähtien. Ja siihen ei varmastikaan enää palata. Se on niin hankala määritellä sitä, että missä ammateissa ja kuinka pitkä työura siellä pitää tehdä, että on oikeutettu johonkin tällaiseen erityiskohteluun. Ja samassa ammatissakin voi olla hyvin erilaisia työtehtäviä. Tämä nykyinen järjestelmä perustuu semmoiseen yksilöllisyyteen siinä mielessä, että yksilöiden kohdalla arvioidaan sitten sitä jäljellä olevaa työkykyä. Ja jos siinä on liian isoja ongelmia, niin sitten on nämä työkyvyttömyyseläkevaihtoehdot. No se nyt ei tietenkään ole sellainen toivottava tilanne yksilön näkökulmasta, että se on se työkyvyttömyyseläke sitten se kohtalo. Niin sen takia mä näkisin niin, että meidän pitäisi yhä enemmän jo aikaisemmassa vaiheessa työuraa, siis siellä puolivälin tienoilla joskus neljä-viisikymppisenä, ruveta miettimään sitä, että onko tämä sellainen työ, jota mä voin tehdä seitsemänkymppiseksi asti. Ja jos vastaus on ei, niin silloin jo pitää ruveta miettimään, että mikä se on se urapolku, mikä se on se jatkoura sen nykyisen työn jälkeen. Ja mä jotenkin peräänkuuluttaisin sitä, että tätä pitäisi tehdä tosiaan hyvissä ajoin. Siinä on yksilöllä itsellään iso vastuu, mutta sitä voisi tehdä myös yhdessä työnantajan kanssa. Ja se ei välttämättä aina tarkoita sitä, että työnantajan pitää pystyä uudelleensijoittamaan se henkilö. Mutta työnantaja voi sitten ehkä tukea muilla tavoilla sitä siirtymistä johonkin muualle. Ja sitten mä olen joskus miettinyt sitä, että voisiko meidän työ- ja elinkeinokeskusten tehtäväprofiilia jotenkin tuoda tähän niin, että siellä olisi tällaisia palveluita ihmisille, jotka sitten ei pysty välttämättä samassa ammatissa jatkamaan tai samalla työnantajalla. Ja miettiä tällaista, että mitä tehdään se viimeiset 10–15 vuotta siellä työuralla.

Alma: Miltä kuulostaa Keskuskauppamarin pääekonomistin mielestä tällaiset uudet palvelurakenteet, että saadaan ohjattua ihmisiä uusille työurille?

Jukka: Ihan hyvältä. Siis näissä molemmissa vastauksissa musta tuli se, että se todennäköisesti täytyy olla työelämä ja yhteiskunta laajemmin, joka tässä joustaa, pikemminkin kuin eläkejärjestelmä. En kanssa onnistu näkemään, että me olisimme palauttamassa jotain alhaisempia eläkeikiä. Nythän meillä on itse asiassa tämmöinen työuraeläkemuotokonstruktio, mutta se on niin kummallinen, ettei sitä kukaan edes käytä. Eikä se oikein toimi. Ja siinä on hirveitä tosiaan määritelmäongelmia ja rajausongelmia, että kenelle tällaisia nyt voitaisiin antaa. Mutta totta kai tässä, niin kuin Noorakin sanoi, niin se on ihan realismia, että ei kaikki varmaan pysty. Ja ylipäätään tämä tulee olemaan kipupiste, kun ne eläkeiät nousee, niin kuinka moni jaksaa tai haluaa tai pystyy sitten työskentelemään sinne saakka. Tämän kanssa me kipuillaan jatkossa kyllä.

Alma: Niin, onko meidän työelämä ylipäänsä sellaista, että me jaksetaan painaa sitä sinne 67:ään tai 68:aan, siitä ylöspäin asti? Yli 60-vuotiaiden työkyvyttömyyseläkkeet ovat lisääntyneet, kun heitä on myös yhä enemmän töissä. Pitäisikö työelämän ylipäätään olla sellaista, ettei nuoret olisi burnoutissa ennen kuin ne on saanut edes ajokorttia? Ja että iäkkäämmätkin voisi vaikka puuhastella osa-aikaista työntekoa sen sijaan, että haistattaa pitkät kaikille ja painelee Pattayalle nuolemaan sen ilottoman työelämän aiheuttamia haavoja? Elina?

Elina: No mä olen sitä mieltä, että kyllä tässä on yksilöllä paljon enemmän nykyään vastuuta tai pitäisi olla vastuuta. Ei yhteiskunta voi kaikkea huolehtia. Ja sitten, että pitäisi ajoissa juuri miettiä, että jos on tarve kevyemmälle työlle tai muulle työlle. Meillä tuotetaan esimerkiksi TEM:ssä ammattibarometriä, jossa näkyy selkeästi alueelliset ja ammatilliset työvoimavajeet. Ja niistä voi vain katsoa, että mille alalle haluaisi. Ja meillä on koulutustakin yhä enemmän tarjolla. Se tarkoittaa sitä, että ei tarvitse olla, eikä kannattaisi olla tutkintoon johtavaa koulutusta, vaan pikemminkin enemmän semmoista muuntokoulutusta, lisäkoulutusta. Ja tällaista koulutusta, joka nopeasti myös työllistää, ettei tule pitkää katkosta siihen työuraan. Mä sanoisin, että tämä tieto on nyt sitten jo valttia ja valtaa, että kannattaa ottaa selville. Ja meidän täytyy ehkä vahvistaa ihmisten kykyä päästä tiedon lähteille. Meillä on rahoitusta, meillä on mahdollisuuksia. Mutta ehkä meidän täytyy itse kunkin kantaa vastuu vähän siitä meidän kokonaistyöurastamme. Ja sitten toinen, että ollaan myös rohkeampia vaihtamaan työpaikkaa. Suomalaiset on kauhean jämähtäneitä aina tiettyihin samoihin olosuhteisiin. Oletetaan, että se luo turvallisuutta ja se luo hyvinvointia, mutta monesti se kasvattaa myös yksilön tuottavuutta, että se siirtyy uusiin maisemiin.

Jukka: Tuo on mun mielestä ihan tärkeää, että korostetaan myös tuota yksilön vastuuta. Koska se on ehkä vähän jopa semmoinen tabu, ettei haluta syyllistää ihmisiä, että miksi päästit osaamisesi rapistumaan, miksi päästit terveytesi rapistumaan. Ja tietyn pisteen jälkeen nämä kaikki palautuu kyllä yksilön omaan käytökseen, ettei sitä kukaan, jos on hirveän epäterveelliset elämäntavat ja näin, niin ei sitä oikein kukaan muu pysty sun puolestasi tekemään. Että kyllä se vähän niinkin on.

Noora: Mä haluaisin ehkä vähän haastaa sellaista ajatusta, että työelämää pitäisi aina vaan koko aika keventää ja keventää. Norjassa on aika pitkään tutkittu tätä, kun heillä on kanssa tällainen hyvin joustava se eläkkeelle siirtymisikä, ihmisillä on paljon valinnanvaraa siinä. Niin on tutkittu sitä, että mikä ikään kuin on sitten se kannustin jatkaa, vaikka olisi jo mahdollisuus ottaa eläkettä, niin itse asiassa hirveän monet näistä kuusikymppisistä haluaa, että työtehtävät on tarpeeksi mielenkiintoisia ja haastavia. Eli siis tällaista leipiintymistä ja jotenkin sitä saman ja vanhan tekemistä, niin siis se ei innosta. Mutta että jos vielä siinä iässä huomaa, että työnantaja onkin valmis tarjoamaan sulle uusia haasteita, luottaa suhun, arvostaa sun osaamista ja tällä tavalla, niin se on sellainen, joka pitää sitten vielä näitä kuusikymppisiäkin töissä. Samalla en halua väheksyä sitä, että kuitenkin meillä on ihan selvästi nähtävissä aivan tilastoista ja tutkimuksista, että työntekijätehtävissä, tämmöisissä fyysisesti raskaammissa tehtävissä, oikeasti sitten jonkunlainen keventäminen saattaa olla tarpeen ja työn muokkaaminen sillä tavalla. Mutta tässä on myös edistytty todella paljon viime vuosina. Meillä on esimerkiksi tuki- ja liikuntaelinsairauksista johtuva työkyvyttömyys vähentynyt ihan huimasti. Että siinä on tehty pitkäjänteisesti hyvää työtä ja ne tulokset näkyvät myös.

Alma: Niin, tässä herää se kysymys, että puhutaan toisaalta tästä, että ollaan huonokuntoisia eikä jakseta tehdä töitä, mutta kyllä varmaan ihmiset aiemmin olivat jo sillein 60-vuotiaina toinen jalka haudassa, kun taas tänä päivänä 60 on uusi 40.

Jukka: Joo ei, totta kai, sehän on. Siis onhan tämä, jos ajatellaan vaikka nyt työkyvyttömyyseläkkeitä, niin jos ei nyt katsota ihan sitä viimeistä jotain kuukautta, niin onhan siinä pitkä, jopa vuosikymmenien laskeva trendi. Joka osittain liittyy työelämän muutokseen, että työelämä on vähemmän fyysistä. Ja sitten osittain terveyden muutokseen, että totta kai ihmiset ovat terveempiä.

Elina: Mutta sitten mä sanoisin tuosta, että nämä ovat vaarallisia nämä, kun puhuttiin Ranskasta tuossa alussa, että 62 tai 64 tai meillä joku 65, joka on ollut, se siirtyy meidän takaraivoomme. Ja se saa meidät käyttäytymään jollain tietyllä tavalla, että me asetamme sinne jo meidän henkilökohtaiset elämän vaihtoehdot. Että me johonkin jaksetaan ja sitten, viuh, lähdetään pois.

Noora: Tuo ikärajakysymys on tosi mielenkiintoinen. Siis sehän on just näin, että nämä institutionaaliset ikärajat muodostavat meille tämmöisiä sosiaalisia normeja, joita me sitten aletaan pitää semmoisina totuuksina. Mutta tällein vähän radikaalisti voisi heittää, että miksi meillä ylipäänsä on joku tämmöinen vanhuuseläkeikäraja, että periaatteessahan meillä voisi olla myös sellainen eläkesysteemi, että eläkkeelle pääsee vaan työkyvyttömyyden kautta. Että muuten tehdään...

Alma: Top, top, top. Nyt varovasti. [naurahduksia]

[svengaavaa musiikkia, suden ulvontaa]

Naisääni: Kuun pimeällä puolella. Eläkekomitea.

[svengaava musiikki vaimenee taustalle]

Alma: Kiitos Jaska, kun soitit yölinjalle. Toivottavasti sä sait tästä jotain lohduttavia ajatuksia sinne yölöysiin. Jos ei muusta, niin ainakin siellä 10 vuoden päästä häämöttävästä eläkeiästä. Ja meillä palaakin studion merkkivalo jo seuraavan puhelun merkiksi. Hyvää iltaa, kukas siellä?

Marjatta: No Marjatta täällä terve. Minulta meni työpaikka alta pari vuotta sitten. Ja mie olen sen jälkeen etsinyt uusia töitä. Olen 55-vuotias ja miulla olisi vielä paljon annettavaa elämälle. Mutta kun mikään firma ei huoli minua. Mie en pääse edes haastatteluihin, vaikka mie hiihdän viikonlopussa 50 kilometriä, syön terveellisesti ja pidän rakkauselämästäkin huolta. Jos ne edes näkisi minut, niin ne tietäisi heti, että tuossa meillä on tekijäakka. Mutta ei auta. Että enkö mie nyt voisi sitten päästä suoraan eläkkeelle, kun yhteiskunnan mielestä mie olen tällainen vanha kaakki?

Alma: Kiitos Marjatta erittäin tärkeän ongelmakohdan esiin nostamisesta. Ikäsyrjintä on nimittäin laitonta, mutta silti todellinen ongelma työmarkkinoilla. Hei, millaista potentiaalia me oikein hylkäämme, kun tällaisten marjattojen työhakemukset heitetään roskiin heti kättelyssä? Noora?

Noora: Siis todella tärkeä asia. Ja yli 55-vuotiaiden merkitys työmarkkinoillahan on kasvanut aivan huimasti. Heidän määränsä on siis lisääntynyt, meillä on 600 000 yli 55-vuotiaista työmarkkinoilla, että he on todellakin tärkeä voimavara. No tämä ikäsyrjintä on valitettavasti varmastikin ihan todellista. Ja riippuu sitten jonkun verran myös alasta, missä toimitaan. Mutta siis noin 80 prosenttia työnantajista meidän tutkimuksemme mukaan olisi kuitenkin valmis palkkaamaan 55-vuotiaan. Mitä se sitten käytännössä tarkoittaa, niin mä tulkitsen sitä sillä tavalla, että se tarkoittaa sitä, että jos henkilöllä on osaaminen kohdallaan ja on semmoinen sopiva tyyppi, niin työnantajille se ikä ei ole kuitenkaan se kynnyskysymys siinä. Vaan ne ovat jotkut muut sellaiset tekijät. Mutta valitettavasti jonkinlainen ikäsyrjintä tai esikarsinta, sitä tapahtuu just nimenomaan näissä rekrytointitilanteissa. Sen sijaan sama työnantaja saattaa olla hirvittävän hyvä työnantaja olemassa olevalle henkilöstölleen, joka ikääntyy. Eli meillä on myös tätä kahtiajakoisuutta, että saman työnantajan palveluksessa saatetaan tehdä pitkiä työuria, siellä tuetaan monenlaisilla tavoilla sitä työssä pysymistä. Mutta sitten, kun rekrytoidaan, niin sitten ne rekrytoinnit kuitenkin kohdistuvat nuorempiin.

Alma: Mitäs, onko TEM:ssä huomattu tämä ikäsyrjintä?

Elina: On huomattu. Mutta onneksi me on huomattu myös tämmöinen vahva trendi näiden ikääntyneiden työllisyydelle, että se alkaa lähentyä muiden Pohjoismaiden tasoa. Ja muissa Pohjoismaissa tämä ei ole ihan yhtä paha ongelma kuin meillä, en tiedä mistä syystä. Toki muissakin maissa tätä ikäsyrjintää ihan tutkitusti on. Mutta sitten tämä on hassua, mitä Noora tässä sanoi, että 80 prosenttia työnantajista olisi valmiita palkkaamaan näitä iäkkäämpiä työntekijöitä, mutta todellisuus näyttää jotain toista. Ja tämä sama pätee myös tähän työperäiseen maahanmuuttoon. Eli maahanmuuttajataustaisia, kaikki on innokkaasti halukkaita, että työperäisellä maahanmuutolla kompensoidaan tätä meidän omaa työvoimavajettamme. Mutta sitten kuitenkaan käytännössä ei olla valmiita palkkaamaan. Ja sen takia meillä ulkomaalaistaustaisten työllisyysaste on heikompi kuin tämän niin sanotun kantaväestön. Että nämä ei välttämättä konkretisoidu kuitenkaan nämä asenteet toiminnaksi ja tekemiseksi.

Jukka: Tietysti vaikea ottaa tähän Marjatan tilanteeseen kantaa, kun ei tiedä ihan tarkalleen, että mikä hänen ammattinsa ja muuta on. Ehkä lähtökohtaisesti taas ekonomistina hieman suhtaudun skeptisesti sellaiseen ajatukseen, että työnantajat syrjisivät ihan vaan syrjimisen vuoksi, että mikä se motiivi siihen on. Ehkä siinä on joku todellinen tai pelätty, kuviteltukin riski, mikä nähdään osaamiseen tai terveyteen tai johonkin liittyen kuitenkin. Kun varmaankaan kukaan ei halua syrjiä vaan. Ja sehän noin teoriassa-

Elina: Onhan se syrjintää, jos sä papereiden perusteella rankkaat ihmisiä pois näkemättä yksilöä. Silloin sä yleistät jostakin jonkun sorttisen asenteen.

Jukka: No, jossain juridisessa mielessä. Se ei välttämättä, niin kuin hyvin tiedät, niin ole välttämättä...

Elina: Ei, että siis siinä mielessä...

Jukka: ...taloudellisessa mielessä syrjintää...

Elina: ...ei olekaan, mutta.

Jukka: ...jos siihen on joku perustelu.

Elina: Niin.

Jukka: Mutta se työllisyysasteen nousu viime vuosina ja vähän pidempäänkin, niin on tullut pitkälti just tästä ikäryhmästä. Ja ehkä siinä mielessä on valoa tunnelin päässä kyllä Marjatallekin, että Suomessa on aika raju työvoimapula monella alalla. Ehkä toistaiseksi on ollutkin mahdollista työnantajille olla vähän krantumpia ja panostaa ehkä vähän nuorempiin, joissa saattaa esimerkiksi riskit olla pienempiä. Niin siihen tulee varmaan jatkossa olemaan kyllä yhä vähemmän mahdollisuutta ihan siksi, että on niin perhanasti pulaa työntekijöistä.

Elina: Sitä paitsi näillä on myös inhimillistä pääomaa paljon. Niillä on varmaan työkokemusta melkoisesti ja hiljaista tietoa. Ja varmaankin motivaatiota, ihan niin kuin tästä Marjatan puhelusta kuului.

Noora: Toisaalta kyllä mä näkisin, että näillä riskeilläkin on merkitystä. Kun me on kysytty siitä työnantajilta, että minkälaisia palkkaamisen riskejä he näkee yli 55-vuotiaiden työnhakijoiden kohdalla, niin siellä kolmen kärjessä on tämä työ- ja toimintakyvyn riskit, sitten on vanhentunut osaaminen ja liian korkea palkkataso. Ne ovat se kolmenkärki siellä. Ja siis pääsääntöisesti työnantajat ei pidä tätä semmoisena ehdottomana esteenä palkkaamiselle. Mutta he näkevät, että tällaisia riskejä on jossain määrin. Ja kyllä mä vähän peräänkuuluttaisin, että pitäisi miettiä myös sitä, että onko meillä jo työnantajille vähän sälytetty liikaakin vastuuta tietyllä tavalla työntekijöistä, josta tulee työnantajille erilaisia kustannuksia. Joka sitten johtaa riskejä välttävään käyttäytymiseen henkilöiden palkkaamisessa. Voitaisiinko me jotenkin helpottaa tätä sillein, että työnantajien ei tarvitsisi miettiä sitä, että jaksaako tuo tai jotenkin, että osaako se tai näin, tähän tyyliin.

Elina: Niin, meillä on ainakin laaja työterveyshuolto ja mun mielestä siinä pitäisi kasvattaa sitä työnantajan, työntekijän ja työterveyshuollon välistä yhteistyötä. Ja koko ajan kannatella sitä työkykyä ihan toisella tavalla. Meillä työterveyshuoltokin on lähinnä muuttunut korjaavaksi tai sairaanhoidoksi. Eli ennakoivuus ehkä on jäänyt vähän vähemmälle.

Alma: Kiitos vielä Marjatalle puhelusta. Hei, älä lopeta niiden töiden etsimistä. Sä et ole vaan löytänyt sitä oikeaa vielä. It’s not you, it’s them.

[svengaavaa musiikkia, puhelimen pirinää]

Naisääni kuiskaa: Eläkekomitea. Pysy vielä hetki hereillä.

[svengaavaa musiikkia, vaimenee taustalle]

Alma: Ja päästään tässä kohta itsekin untenmaille. Mutta sitä ennen meillä olisi kuitenkin vielä illan viimeisen puhelun aika. Iltaa, kukas siellä vielä tähän aikaan kukkuu?

Leevi: No se on Leevi tässä moi. [taustalta kuuluu rap-musiikkia]

Alma: No mitäs Leevillä mielessä?

Leevi: Mulla oli tämä tässä taustalla, kun mä tässä vielä tota Fortnitea pelaan. Niin ajattelin vaan kommentoida, kun te tota työelämää hehkutatte. Että mä siis pääsen ysiltä nyt keväällä ja johonkin kouluun pitäisi hakea, kai, kun kaikki siitä koko ajan kyselee, että mikäs ammatti hankitaan. Mutta mä olen vähän kelaillut, että miksi mä haluaisin omistaa mun elämän jollekin oravanpyörälle, kun olisi elämässä muutakin kuin joku hikinen duuni. Ja mä kannatan perustuloa kaikille.

Alma: Se on kuule just niin, Leevi. Babylonin rattaat vaan pyörii. Viimeinkin me saimme sitä tulevaisuuden ääntä tänne studioon. Mä luulin, että kukaan alle nelikymppinen ei enää kuuntele radiota ja varsinkaan eläkeaiheista. Eli suuri kiitos Leeville puhelusta. Hei arvon eläkekomitealaiset, miten te vastaatte Leevin kommenttiin? Jokainen teistä saa nyt pitää pienen puheen Leeville, että miksi oravanpyörään kannattaa hypätä. Jukka?

Jukka: No ensinnäkin täytyy sanoa Leeville, että valitettavasti mä vähän luulen, että sitä ei tulla kyllä sulta kysymään, että halusit tai et, niin sinne on vähän pakko hypätä. Vaikka itsekin tavallaan tykkäisin perustulosta, mutta jos sellainen tulisi, niin se olisi kyllä aika matala. Mutta sinänsä tässä ollaan mun mielestä isojen kysymyksien äärellä, että meillähän on kuitenkin Suomessa todella laaja kannatus tämmöiselle jonkinlaiselle pohjoismaiselle hyvinvointivaltiolle, joka on kallis konstruktio. Me tarvitsemme paljon verotuloja sen ison julkisen sektorin rahoittamiseen. Ja se synnyttää tietyllä tapaa pakon työnteolle. Ja jonkinlaisen, mitä voisi kutsua jopa velvollisuudeksi ihmisille tehdä töitä. Mikä taas on tietyllä tapaa vieras meidän nykyajallemme, jossa ei ole tapana puhua velvollisuuksista. Vaan meillä on samaan aikaan aika individualistinen yhteiskunta ja ajatellaan, että ihmiset saisi, ja olisi hyväkin, että saisi tehdä omanlaisensa elämän ja tehdä just mitä huvittaa. Ja tehdä vähän töitäkin sen verran, kun haluaa tai ei halua. Mä itse asiassa itse sympatisoin tällaista kantaa tiettyyn rajaan hyvin paljonkin ja ymmärrän sen. Mutta tässä on ristiriita näiden kahden välillä ja me emme voi saada molempia. Ja mä luulen, että viime kädessä me yritetään pitää siitä hyvinvointivaltiosta kiinni, mikä johtaa sitten siihen, että meidän on vaan nyt pakko tehdä enemmänkin töitä kuin me ehkä haluttaisikaan. Ja se liittyy pitkälti myös tähän väestörakenteeseen, että se on vaan nyt niin epäedullinen. Meillä on krooninen alijäämä julkisessa taloudessa, ja me joudumme tekemään todella isoja yhteiskunnallisia muutoksia, jos me ei tehdä aika paljon töitä.

Alma: Eli Jukan viesti sulle Leevi on se, että pakko on paras muusa [naurahduksia]. Mitäs Noora, mitä sanot Leeville?

Noora: Joo, no samaa mieltä kyllä Jukan kanssa. Sinänsä tietyllä tavalla se on osa tätä yhteisvastuuta, että me kaikki kannamme kortemme kekoon tässä yhteiskunnassa niin sanotusti. Mutta Leevi, sulle mä haluaisin sanoa sen, että vaikka nyt ajattelet tätä työelämää tämmöisenä oravanpyöränä, niin yritä kääntää katse siihen, että minkälainen osaaminen ja tekeminen sua kiinnostaa. Koska työnantajat tai mahdolliset asiakkaat, jos olet yrittäjä, niin ne maksavat sulle siitä osaamisesta, tekemisestä, ahkeruudesta, tämäntyyppisestä. Niin mikä olisi se juttu, jota sä haluaisit tehdä, joka samalla olisi sellaista, jota joku muu haluaa sinulta. Mä luulen, että tällaisesta kombinaatiosta voi löytyä sitten se työ, jota sä teet sitten kuitenkin ihan mielelläsi ja se ei tunnu silloin oravanpyörältä. Ja kuitenkin realismia tällä hetkellä meillä täällä modernissa yhteiskunnassa on se, että jonkunlainen koulutus on usein tarpeen, että kehotan katselemaan ennakkoluulottomasti tätä erilaista koulutustarjontaa. Mutta sitten myös tämmöinen vapaa-ajalla hankittu osaaminen voi olla ihan relevanttia pääomaa työmarkkinoillakin. Eli jos tuo pelaaminen on sulle sellainen, mikä sua innostaa, niin katsele sellaisia koulutuksia, joista voisi saada jonkun hyvän kombon, mikä yhdistyisi kivalla tavalla siihen pelaamiseen. Ja susta voi tulla todellinen tekijä, jota sitten revitään eri puolille.

Alma: Kiitos Noora. Mitäs Elina sanoisi?

Elina: No mä sanoisin Leeville, että onneksi oravanpyörä on katoavaa kansanperintöä ja se on jo kuljetettu Kansallismuseoon. Ei tarvitse huolehtia. Sitä ei enää edes ole olemassa. Mutta sä voit mennä katsomaan, kuinka sen pyörät on ruostunut ja niin poispäin. Mä sanoisin juuri näitä äskeisiä kommenttejakin kompaten, että se on nimenomaan niin, että skillsit ratkaisee. Se on tämän päivän se, mitä kysytään. Eli meillä on työpaikkoja, joissa ei ole enää selkeää tehtävämäärittelyä, että se vähän määräytyy sen mukaan, missä on matchia osaamisille ja osaamisvaatimuksille. Se on tältä pohjalta. Mutta koulutus on sen takia tärkeä, että kyllä koulutusaste, mitä korkeampi se on, niin se ehkäisee työttömyyttä. Se on ihan selkeä korrelaatio siinä, että mitä korkeampi koulutus sulla on, sitä parempi tulotaso sulla on koko elämänuralla tai siis työuralla. Ja sitten myös, että sitä lyhyemmät työttömyydestä aiheutuvat katkokset siinä työuralla on. Kyllä mä nyt kehotan ja kannustan siihen, että tutkinto. Ja sitten kuitenkin sulla jää edelleenkin valinnanmahdollisuuksia vaikka kuinka. Se on vähän itsestäsi kiinni myös, että miten sä pystyt näitä skillsejäsi tuomaan esille ja myymään ne.

Alma: Mutta Leevihän ei ole ihan yksin näiden sen ajatusten kanssa, koska peruskoulun päättävistä nuorista useampi kuin joka kymmenes ei jatka mihinkään koulutukseen. Ja toisaalta meidän työelämä on muuttunut sellaiseksi, että ei ole kauheasti sellaisia duuneja tarjolla, joihin voisi mennä ilman koulutusta. Eli millaisia vaihtoehtoja tämä työelämää tarjoaa heille, joita ei kiinnosta sitä koulunpenkkiä kuluttaa?

Noora: Joo, mä näkisin, että tämä on todella iso ongelma, että meillä tosiaan pysyvästi ikäluokasta semmoinen 15 prosenttia jää vaille peruskoulun jälkeistä tutkintoa. Ja kyllä mä lähtisin sitten hakemaan sitä siitä, että onko tosiaan tällainen koulussa hankittava tutkinto se, kun se ei näytä olevan se oikea ratkaisu osalle porukasta. Että kyllä meillä tämä oppisopimuskoulutus ja tekemällä oppiminen ja työssäoppiminen on aika lapsenkengissä nimenomaan näille nuorille ikäluokille. Että sitten kun sä olet jo suorittanut jonkun tutkinnon ja olet siellä työelämässä, niin sitten kyllä kaikenlaisilla erilaisilla keinoilla siellä kehitetään sitä osaamista ja muuta. Mutta entä ne, jotka ovat todella vasta tulossa ja jotka hyötyisivät tällaisesta, että he todella pääsevät hommiin heti kiinni ja sitä kautta oppimaan. Niin se jollain tavalla ontuu meillä.

Jukka: Niin, tämähän kytkeytyy myös yleisempiin teemoihin, mitä meillä on nyt ollut viime aikoinakin aika paljon esillä koulutusasteen laskusta ja siitä, että osalla porukasta myös perusasteella jää aika vaillinaiseksi ne taidot. Ja tämähän ei nykyaikaisilla työmarkkinoilla tietenkään ole hirveän hyvä lähtökohta. Ja tässä on sekä yksilötason tragedia tietysti, en usko, että syrjäytyneen elämä on hauskaa, että sitten myös yhteiskunnallinen aika isokin ongelma, että menetetään pitkiä työuria. Ja en nyt ole ihan siis tämän alan asiantuntija, että mitä sille pitäisi tehdä, mutta mun mielestä tämä Nooran esiin nostama ajatus siitä, että voisi olla myös työn kautta oppimista, niin on varmasti semmoinen yksi, mitä pitää tehdä. Mutta sitten meidän pitää myös panostaa ihan koulutukseen. Sekä perusopetuksen resursseihin että myös myöhemmissä vaiheissa korkeakoulujen resursseihin. Mikä on vaikeaa, koska meillä on monta rahareikää ja hyvin rajallisesti rahaa. Mutta kyllä tämä koulutus on yksi siellä, mikä pitää priorisoida.

Elina: Niin, mä olen samaa mieltä. Ja kyllä tässä nyt oppisopimuskoulutusta sun muuta on olemassa, mutta se on tällaista omaa individualistista turvaa se, että hankkii itselleen koulutuksen. Yhden työuran hinta matalallakin palkkatasolla laskettuna, yksi työura, se yli 40 vuotta, niin se maksaa noin kaksi miljoonaa yhteiskunnalle. Jos meillä on satatuhatta tällaista kokonaan työelämästä syrjäytynyttä, niin tehkää se kertolasku, se on kaksisataa miljardia. Ja siksi meillä ei ole tähän varaa. Meillä täytyy olla vaihtoehtoja. Meillä täytyy olla erilaisia työuria, meillä täytyy olla jonkinsorttinen pääsy työmarkkinoille, koulutukseen.

Alma: No tässä keskustelussa yleensä aina sitten nousee esille sana kannustinloukku, joka on siis aivan hirveä sana. Mulle tulee aina mieleen, että siellä on joku pipopäinen jäbyli litistyneenä sellaisessa isossa rotanloukussa ja siellä on syöttinä ollut ehkä joku Pleikka vitonen. Mutta puhutaan silti tästä teemasta. Eli onko kannustinloukkuja olemassa ja jos on, niin millaisia?

Jukka: Toki niitä on olemassa. Ja niistä on erittäin vaikea päästä eroon edes tällaisessa järjestelmässä, joka meillä on, johon kuitenkin halutaan sosiaaliturvaa. Koska sitten me emme myöskään voi tehdä sellaista järjestelmää oikein helposti, jossa henkilö voi samaan aikaan olla töissä ja saada erilaisia etuuksia, jolloin ikään kuin tulotaso nousee huomattavasti korkeammaksi kuin jollakin toisella, joka on pelkästään töissä. Eli toisin sanoen, me olemme väkisinkin siinä ongelmassa, että meillä on pienillä tulotasoilla erilaisia etuuksia, joista täytyy päästä eroon aika nopeasti sitten, kun tulot alkaa kasvamaan. Ja tästä syntyy sitten sellainen kannustinloukkutilanne, jossa tämä niin sanotusti efektiivinen veroaste, eli jossa huomioidaan myös tämä tulonsiirtojen poistuminen, niin nousee aika korkeaksi. Ja me emme pääse siitä eroon. Mutta se ei tarkoita tietenkään sitä, että pitäisi luovuttaa, vaan yrittää pitää ne kohtuullisena verotuksen keinoin. Ja sitten sen sosiaaliturvan johdonmukaisuuden keinoin, että siellä ei nouse sellaisia kipupisteitä, joissa jossain yksittäisessä kohdassa, meillähän vaikka työkyvyttömyyseläkkeen kohdalla voi tulla sellaisia tilanteita, että jollain tietyllä tulovälillä, niin sun ihan siis tulot tippuu, kun sä saat lisää ansioita. Ellet sä pysty sitten loikkaamaan suoraan täysipäiväiseen, kohtuullisen hyvin palkattuun työhön.

Elina: Mutta eikö tämäkin olisi ratkaistavissa jollain negatiivisella tuloverolla, että se aina tasaisi nämä ja sitten välttäisi näitä tulokatkoksia työuralla. Että mä en ymmärrä, miksi tämä on niin vaikeaa, vaikka meillä on kaikki tiedot olemassa, meillä on kansallinen tulorekisteri, digitalisaation ykkösmaita ollaan. Niin siltikin me rämmitään edelleen näissä.

Jukka: Niin, no varmaan tulorekisteri tulee helpottamaan jossain määrin tätä. Ja ehkä sitten pitää olla vähän vähemmän etuuksia ja yhdistellä niitä jotenkin. Joku tällainen malli on varmaan paperilla piirrettävissä ja kyllä varmaan käytännössäkin siihen suuntaan voidaan mennä.

Noora: Niin, samaa mieltä, että nämä kannustinloukut ovat semmoinen viheliäinen ongelma. Koska tosiaankaan me emme halua sitä sosiaaliturva pudottaa niin alas, että ihmiset on kerjäläisinä tuolla kaduilla. Ja jos semmoista kohtuullista sosiaaliturvaa halutaan järjestää, pitää yllä tällaista sosiaalista turvaverkkoa, niin silloin se tarkoittaa väistämättä sitä, että pienituloisimmilla se työnteko ei välttämättä tuo lisää rahaa. Se on hankala ongelma kyllä ratkaistavaksi.

Alma: Eikö ole enemmänkin kyse siitä, että eikö meillä vaan makseta tarpeeksi palkkaa matalapalkka-aloilla?

Elina: Sekin on. Että se, minkä takia me nähdään, että kohtaanto-ongelma on tavallaan räjähtänyt käsistä eli meillä näkyy yhä enemmän se, että meillä on alan työttömiä paljon työnhakijoina ja sitten on juuri tämän alan kysyntää työpaikoissa eli avoimia työpaikkoja. Ja sitten, jos me poistetaan näistä tilastoista nämä määräaikaiset, osa-aikaiset ja vuokratyö, niin tämä kohtaanto-ongelma supistuu hyvin pieneksi. Eli kokoaikaisia työsuhteita on tarjolla vähemmän. Nämä yleistyvät nämä osa-aikaiset ja määräaikaiset. Ja niihin ei tartuta hanakasti sen takia, että ne ei välttämättä takaa sitä koko toimeentuloa, että sitä täytyy joka tapauksessa topata sitten jollakin asumistuella tai jollain muulla tuella. Ja sitten siinä on aina se pelko, että tulee tämä byrokraattinen taakka siihen vielä, että sitten täytyy osoittaa työtulot sillä ja tällä lomakkeella. Ja sitten, että evätään mahdollisesti juuri asumistuki. Nämä tällaiset pelot mun mielestä pitäisi pystyä poistamaan tässä maailmanajassa.

[svengaava musiikki alkaa soimaan taustalla]

Alma: Kiitos Leevi vielä, kun soitit. Kyllä sydämessä aina läikähtää, kun nuorisoakin eläkkeet ja työelämä jaksaa kiinnostaa. Mä annan sulle neuvoksi sen, minkä eräs viisas ihminen mulle sanoi, kun olin sun ikäinen. Eli mieti mitä kaikkein eniten haluaisit tässä maailmassa tehdä ja etsi sitten joku, joka maksaa sulle siitä. Kiitos, että kuuntelit Eläkekomitean yölinjan. Kiitos meidän valveutuneille vieraille eli Elina Pylkkäselle...

Elina: Kiitos.

Alma: ...Noora Järnefeltille...

Noora: Kiitos.

Alma: ...ja Jukka Appelqvistille.

Jukka: Kiitos.

Alma: Lämmin kiitos myös kaikille soittajille. Kanssanne täällä valvoi Alma Onali. Eläkekomitean muut istunnot löydät mieleisestäsi podcastsovelluksesta sekä osoitteesta etk.fi. Sieltä ETK:n sivuilta löytyy muuten muutakin unettomuuteen auttavaa lukemista sekä audiovisuaalista materiaalia. Eläkekomitean seuraavassa jaksossa käsitellään syntyvyyttä. Siihen saakka kauniita unia, eläkekertymän kuvia.

[svengaavaa musiikkia]

Naisääni kuiskaa: No eläkkeellä on sit aikaa nukkua.

[naurua, musiikki vaimenee]